ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

(ก) สรุปรายงานการสอบบัญชี

ผู้สอบบัญชีของบริษัทฯ ประจำปี 2562 และ 2560 โดยนางสาวรัชดา ยงสวัสดิ์วาณิชย์
ผู้สอบบัญชีรับอนุญาต เลขทะเบียน 4951, และผู้สอบบัญชีของบริษัทฯ ประจำปี 2561
โดยนางนงลักษณ์ พุ่มน้อย ผู้สอบบัญชีรับอนุญาต เลขทะเบียน 4172 จากบริษัท สำนักงาน อีวาย
จำกัด ได้แสดงความเห็นอย่างไม่มีเงื่อนไขต่องบการเงินของบริษัทฯ ว่าได้แสดงฐานะการเงิน
ผลการดำเนินงาน และกระแส เงินสด
โดยถูกต้องตามที่ควรในสาระสำคัญตามมาตรฐานการรายงานทางการเงิน - สำหรับปี 2562
มีรายการเพิ่มเติมดังนี้

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี
ความรับผิดชอบของข้าพเจ้าได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า
ข้าพเจ้ามีความเป็นอิสระจากบริษัทฯ
ตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในส่วนที่เกี่ยวข้องกับการตรวจสอบงบการเงิน
และข้าพเจ้าได้ปฏิบัติตามข้อกำหนดด้านจรรยาบรรณอื่นๆตามที่ระบุในข้อกำหนดนั้นด้วย
ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ
ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินสำหรับปีปัจจุบัน
ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า
ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า
ซึ่งได้รวมความรับผิดชอบที่เกี่ยวกับเรื่องเหล่านี้ด้วย
การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน
ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย
ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

รายได้เบี้ยประกันภัยรับ

ในปี 2562 บริษัทฯ มีรายได้เบี้ยประกันภัยรับจำนวน 21,009 ล้านบาท บริษัทฯ
รับประกันภัยจากผู้เอาประกันภัยรายย่อยผ่านนายหน้าและตัวแทนและมีกรมธรรม์ประกันภัยเป็นจำนวนมาก
โดยอาศัยระบบเทคโนโลยีและสารสนเทศในการคำนวณและบันทึกการรับรู้เบี้ยประกันภัยรับเป็นรายได้
ข้าพเจ้าจึงให้ความสำคัญกับการตรวจสอบรายได้เบี้ยประกันภัยรับว่าได้รับรู้ด้วยมูลค่าที่ถูกต้องและเกิดขึ้นจริง

ข้าพเจ้าได้ประเมินและสุ่มทดสอบการควบคุมของระบบเทคโนโลยีและสารสนเทศที่เกี่ยวเนื่องกับการคำนวณและการบันทึกรับรู้เบี้ยประกันภัยรับ
สุ่มทดสอบข้อมูลหลักในรายงานที่เกี่ยวเนื่องกับเบี้ยประกันภัยรับและสอบทานข้อมูลกรมธรรม์และรายการสลักหลังกรมธรรม์ที่บริษัทฯ
ออกในระหว่างปีและภายหลังรอบระยะเวลารายงาน นอกจากนี้
ข้าพเจ้าได้วิเคราะห์เปรียบเทียบรายได้เบี้ยประกันภัยรับแบบแยกย่อยตามประเภทการรับประกันภัยและสุ่มทดสอบรายการปรับปรุงบัญชีที่สำคัญที่ทำผ่านใบสำคัญทั่วไป

สำรองค่าสินไหมทดแทน

ณ วันที่ 31 ธันวาคม 2562 บริษัทฯ มีสำรองค่าสินไหมทดแทนจำนวน 5,631 ล้านบาท
(แสดงเป็นส่วนหนึ่งของหนี้สินจากสัญญาประกันภัย)
สำรองค่าสินไหมทดแทนเป็นประมาณการสำรองในส่วนของความเสียหายที่เกิดขึ้นทั้งที่ได้รับรายงานแล้วและยังไม่ได้รับรายงาน
สำรองดังกล่าวคำนวณตามหลักคณิตศาสตร์ประกันภัยซึ่งเกี่ยวข้องกับข้อสมมติบางประการที่ต้องใช้ดุลยพินิจอย่างสูงของฝ่ายบริหารในการประมาณการสำรองดังกล่าว
ดังนั้น ข้าพเจ้าจึงให้ความสำคัญต่อความเพียงพอของสำรองค่าสินไหมทดแทน

ข้าพเจ้าได้ประเมินและสุ่มทดสอบการควบคุมภายในของบริษัทฯ
ที่เกี่ยวข้องกับการบันทึกสำรองค่าสินไหมทดแทน
ประเมินและสุ่มทดสอบข้อสมมติหลักและการคำนวณสำรองค่าสินไหมทดแทน
สุ่มทดสอบข้อมูลการเรียกร้องค่าสินไหมกับแฟ้มสินไหมรายใหญ่
วิเคราะห์เปรียบเทียบข้อมูลความถี่ของการเกิดความเสียหายและมูลค่าความเสียหายที่เกิดขึ้นจริงเฉลี่ยต่อครั้ง
นอกจากนี้
ข้าพเจ้าได้จัดให้มีผู้เชี่ยวชาญสุ่มสอบทานแบบจำลองในการคำนวณสำรองค่าสินไหมทดแทนตามหลักคณิตศาสตร์ประกันภัย

ค่าเผื่อหนี้สงสัยจะสูญและค่าเผื่อการด้อยค่า

ณ วันที่ 31 ธันวาคม 2562 บริษัทฯ มียอดคงค้างของเบี้ยประกันภัยค้างรับ
สินทรัพย์จากการประกันต่อ (สำรองค่าสินไหมทดแทนที่เรียกคืนจากบริษัทประกันภัยต่อ)
และลูกหนี้จากสัญญาประกันภัยต่อเป็นจำนวนรวม 6,003 ล้านบาท
(ก่อนค่าเผื่อหนี้สงสัยจะสูญและค่าเผื่อการด้อยค่ารวม 64 ล้านบาท)
การประมาณการค่าเผื่อหนี้สงสัยจะสูญของสินทรัพย์ดังกล่าวนั้น
ผู้บริหารต้องใช้ดุลยพินิจในการพิจารณาข้อสมมติบางประการเพื่อคำนวณผลขาดทุนที่อาจเกิดขึ้นจากการเรียกเก็บจากลูกหนี้ดังกล่าวไม่ได้
ดังนั้น ข้าพเจ้าจึงให้ความสำคัญต่อความเพียงพอของค่าเผื่อดังกล่าว

ข้าพเจ้าได้ประเมินและสุ่มทดสอบการควบคุมภายในของบริษัทฯ
ที่เกี่ยวกับการรับชำระหนี้จากนายหน้า ตัวแทนและบริษัทประกันภัยต่อ
การคำนวณค่าเผื่อหนี้สงสัยจะสูญและค่าเผื่อการด้อยค่าและการบันทึกรายการบัญชีสุ่มทดสอบข้อมูลและวิธีการที่บริษัทฯ
ใช้ในการคำนวณค่าเผื่อหนี้สงสัยจะสูญ การคำนวณอายุคงค้างและการคำนวณค่าเผื่อดังกล่าว

ค่าเผื่อการด้อยค่าของเงินลงทุน

ณ วันที่ 31 ธันวาคม 2562 บริษัทฯ มีเงินลงทุนในบริษัทร่วม
และเงินลงทุนทั่วไปที่แสดงในราคาทุนหักค่าเผื่อการด้อยค่าในงบการเงินเฉพาะกิจการจำนวนรวม
856 ล้านบาท
ในการพิจารณาค่าเผื่อการด้อยค่าผู้บริหารจำเป็นต้องใช้ดุลยพินิจอย่างสูงในการพิจารณาใช้วิธีการประเมินมูลค่าและข้อสมมติบางประการที่ต้องใช้ในการประเมินมูลค่า
อาทิ อัตราคิดลด อัตราการเติบโตและประมาณการรายได้ในอนาคต เป็นต้น
การประเมินมูลค่ายุติธรรมดังกล่าวเกี่ยวข้องกับการคาดการณ์กระแสเงินสดที่แต่ละกิจการจะได้รับซึ่งมีความไม่แน่นอน
ดังนั้น ข้าพเจ้าจึงให้ความสำคัญต่อความเพียงพอของค่าเผื่อการด้อยค่าเงินลงทุนดังกล่าว

ข้าพเจ้าได้ประเมินแบบจำลองทางการเงินที่ฝ่ายบริหารของบริษัทฯ
เลือกใช้และสุ่มทดสอบข้อสมมติที่สำคัญที่ใช้ในการประเมินมูลค่าโดยการเปรียบเทียบอัตราคิดลดที่ใช้กับข้อมูลอุตสาหกรรม
และเปรียบเทียบประมาณการกระแสเงินสดกับข้อมูลผลการดำเนินงานที่เกิดขึ้นจริงและแนวโน้มอุตสาหกรรมและสุ่มทดสอบการคำนวณมูลค่ายุติธรรม

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของบริษัทฯ
แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆ
ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ
การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่
หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่ หากในการปฏิบัติงานดังกล่าว
ข้าพเจ้าสรุปได้ว่าข้อมูลอื่นแสดงขัดต่อข้อเท็จจริงอันเป็นสาระสำคัญแล้ว
ข้าพเจ้าจะต้องรายงานข้อเท็จจริงนั้น ทั้งนี้ ข้าพเจ้าไม่พบว่ามีเรื่องดังกล่าวที่ต้องรายงาน

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงิน
และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำ
งบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของบริษัทฯ
ในการดำเนินงานต่อเนื่อง
การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว
และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกบริษัทฯหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของบริษัทฯ

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
ไม่ว่าจะเกิดจากการทุจริตหรือข้อผิดพลาด
และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย
ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป
ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี
ข้าพเจ้าใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ
และข้าพเจ้าได้ปฏิบัติงานดังต่อไปนี้ด้วย

-
ระบุและประเมินความเสี่ยงที่อาจมีการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน
ไม่ว่าจะเกิดจากการทุจริตหรือข้อผิดพลาด
ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น
และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า
ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด
เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน
การตั้งใจละเว้นการแสดงข้อมูล
การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

- ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ
เพื่อออกแบบวิธีการตรวจสอบให้เหมาะสมกับสถานการณ์
แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของบริษัทฯ

-
ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

-
สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร
และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของบริษัทฯ
ในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ
ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน
หรือหากเห็นว่าการเปิดเผยดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป
ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า
อย่างไรก็ตาม
เหตุการณ์หรือสถานการณ์ในอนาคตอาจเป็นเหตุให้บริษัทฯต้องหยุดการดำเนินงานต่อเนื่องได้

- ประเมินการนำเสนอโครงสร้างและเนื้อหาของงบการเงินโดยรวม
รวมถึงการเปิดเผยข้อมูลที่เกี่ยวข้อง
ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆ
ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้
ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ
ที่มีนัยสำคัญที่สุดในการตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ
ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี
เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ
หรือในสถานการณ์ที่ยากที่จะเกิดขึ้น
ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ผู้สอบบัญชีที่รับผิดชอบงานสอบบัญชีและการนำเสนอรายงานฉบับนี้คือ นางสาวรัชดา ยงสวัสดิ์วาณิชย์

[]

[]

[]

[]

[]

[]

  []

ตารางสรุปอัตราส่วนทางการเงิน (FINANCIAL RATIO)

  []

  14. การวิเคราะห์และคำอธิบายของฝ่ายจัดการ

  การดำเนินงานและฐานะการเงินที่ผ่านมา

  ผลการดำเนินงานในปี 2562 บริษัทฯ มีเบี้ยประกันภัยรับรวมทุกประเภท 21,008.9 ล้านบาท
  เพิ่มขึ้นร้อยละ 21.3 เมื่อเทียบกับปี 2561 โดยในปีนี้การประกันภัยที่มีอัตราการขยายตัวสูงสุดคือ
  การประกันภัยทางทะเลและการประกันภัยรถยนต์ ซึ่งขยายตัวร้อยละ 38.6 และร้อยละ 30.5
  ตามลำดับ เมื่อเทียบกับปีที่ผ่านมา

  ด้านผลประกอบการจากการรับประกันภัย ปรากฏผลกำไร 2,242.2 ล้านบาท ลดลงจากปีก่อน
  เป็นจำนวน 309.5 ล้านบาท หรือร้อยละ 12.1 สาเหตุหลักมาจากในปี 2562
  มีอัตราส่วนความเสียหายจากการรับประกันภัย เท่ากับร้อยละ 54.1 เพิ่มขึ้นร้อยละ 4.6
  เมื่อเทียบกับปีก่อน

  กำไรจากการลงทุนและรายได้อื่น 1,624.6 ล้านบาท เพิ่มขึ้นจากปีที่ผ่านมาร้อยละ 23.3
  เมื่อรวมกับผลกำไรจากการรับประกันภัย
  หักด้วยค่าใช้จ่ายในการดำเนินงานและต้นทุนทางการเงิน รวมเป็นกำไรก่อนค่าใช้จ่ายภาษีเงินได้
  2,786.0 ล้านบาท เพิ่มขึ้นจากปีที่ผ่านมาร้อยละ 0.02 หลังหักภาษีเงินได้
  คงเหลือเป็นกำไรสุทธิ 2,451.3 ล้านบาท เพิ่มขึ้นจากปี 2561 ร้อยละ 1.8
  หรือคิดเป็นกำไรสุทธิต่อหุ้น 23.02 บาท เพิ่มขึ้นจากปี 2561 ซึ่งมีกำไรต่อหุ้นเท่ากับ 22.61
  บาท

  การจัดสรรเงินปันผลในปี 2562 บริษัทจัดสรรเงินปันผลระหว่างกาลไปแล้ว 3 งวด งวดละ 3
  บาท ต่อหุ้น รวมจ่ายอัตราหุ้นละ 9 บาท สำหรับงวดสุดท้ายของปี 2562 คณะกรรมการบริษัทฯ
  เสนอ ผู้ถือหุ้นให้จัดสรรเงินปันผล หุ้นละ 5 บาท รวมจ่ายในปี 2562 อัตราหุ้นละ 14 บาท
  เท่ากับปี 2561 (การพิจารณาจ่ายปันผลครั้งสุดท้าย ประจำปี 2562
  จะต้องได้รับการพิจารณาอนุมัติจากที่ประชุมผู้ถือหุ้น ครั้งที่ 27/2563)

  ทางด้านงบแสดงฐานะการเงินของบริษัทฯ ณ วันที่ 31 ธันวาคม 2562 ประกอบด้วย สินทรัพย์
  57,327.1 ล้านบาท ลดลงร้อยละ 5.4 จากปี 2561 ที่มีสินทรัพย์ 60,620.2 ล้านบาท
  รายการ สินทรัพย์ที่มีการเปลี่ยนแปลงที่สำคัญคือ เงินลงทุนเผื่อขายลดลง 8,348.9 ล้านบาท
  เงินลงทุนที่จะถือจนครบกำหนดเพิ่มขึ้น 5,316.3 ล้านบาท
  และสินทรัพย์จากการประกันภัยต่อ-สุทธิลดลง 448.4 ล้านบาท

  ด้านหนี้สินและส่วนของเจ้าของ บริษัทฯ มีหนี้สิน 26,304.0 ล้านบาท เพิ่มขึ้นจากปี 2561จำนวน
  559.1 ล้านบาทหรือร้อยละ 2.2 รายการสำคัญที่เปลี่ยนแปลง คือ
  หนี้สินภาษีเงินได้รอตัดบัญชีลดลง 1,247.7 ล้านบาท หนี้สินจากสัญญาประกันภัยเพิ่มขึ้น 873.9
  ล้านบาท เจ้าหนี้บริษัทประกันภัยต่อเพิ่มขึ้น 374.8 ล้านบาท ผลประโยชน์พนักงานค้างจ่ายเพิ่มขึ้น
  329.7 ล้านบาท และหนี้สินอื่นเพิ่มขึ้น 260.8 ล้านบาท

  ด้านส่วนของเจ้าของ ณ วันที่ 31 ธันวาคม 2562 บริษัทฯ มีส่วนของเจ้าของ 31,023.1
  ล้านบาท ลดลงร้อยละ 11.1 จากปี 2561 ที่มีส่วนของเจ้าของ 34,875.4 ล้านบาท
  รายการที่สำคัญคือ

  องค์ประกอบอื่นของส่วนของเจ้าของ ลดลง 4,673.0 ล้านบาท หรือร้อยละ 21.4
  กำไรสะสมจัดสรรแล้ว-สำรองอื่น เพิ่มขึ้น 3,900.0 ล้านบาท หรือร้อยละ 125.8
  และกำไรสะสมที่ยังไม่ได้จัดสรร ลดลง 3,079.3 ล้านบาท หรือร้อยละ 42.2

  ผลการดำเนินงานของการรับประกันภัยแต่ละประเภท ในปี 2562 การประกันอัคคีภัย

  บริษัทฯ มีเบี้ยประกันอัคคีภัยรวม 1,525.0 ล้านบาท ลดลงร้อยละ 5.3 จากปี 2561
  สาเหตุหลักมาจากเบี้ยประกันภัยในช่องทางธุรกิจสาขาและการร่วมทุน
  และช่องทางธุรกิจสถาบันการเงิน ลดลงค่อนข้างมาก
  เนื่องจากการลดลงของการแจ้งทำประกันอัคคีภัยบ้านอยู่อาศัย
  และประกันอัคคีภัยจากการใช้สินเชื่อธุรกิจรายกลาง รายปลีกของธนาคารที่ลดลง
  และลูกค้าบางส่วนได้เปลี่ยนประเภทการประกันภัยจากประกันอัคคีภัย
  ไปเป็นประกันภัยความเสี่ยงภัยทุกชนิด ที่ให้ความคุ้มครองมากกว่าแทน

  เบี้ยประกันภัยรับสุทธิเท่ากับ 1,038.8 ล้านบาท ลดลงร้อยละ 5.7 โดยบริษัทฯ รับเสี่ยงภัย
  ไว้เองร้อยละ 68.1 ลดลงจากร้อยละ 68.4 ในปี 2561
  อัตราความเสียหายของการประกันอัคคีภัยในปีนี้

  คิดเป็นร้อยละ 12.9 ลดลงจากปีที่ผ่านมาที่มีอัตราความเสียหายร้อยละ 14.9
  ส่งผลให้มีกำไรจากการ

  รับประกันอัคคีภัยเพิ่มขึ้นเป็น 567.4 ล้านบาท เพิ่มขึ้นจากปี 2561 ร้อยละ 2.4
  การประกันภัยทางทะเลและขนส่ง

  - ตัวเรือ บริษัทฯ มีเบี้ยประกันภัยรับ 44.3 ล้านบาท เพิ่มขึ้นร้อยละ 14.5 เมื่อเทียบกับปี
  2561 สาเหตุหลักมาจากเบี้ยประกันภัยเพิ่มขึ้นจากช่องทางธุรกิจนายหน้า

  เบี้ยประกันภัยรับสุทธิ 5.8 ล้านบาท เพิ่มขึ้นร้อยละ 11.5 โดยบริษัทฯ รับเสี่ยงภัยไว้เอง

  ร้อยละ 13.1 ลดลงจากร้อยละ 13.4 ในปี 2561 ผลการรับประกันภัยในปี 2562
  มีอัตราความเสียหายร้อยละ 31.7 เพิ่มขึ้นจากปีที่ผ่านมาที่มีอัตราความเสียหายร้อยละ -134.7
  ส่งผลให้มีกำไรจากการรับประกันภัยตัวเรือลดลงเป็น 9.4 ล้านบาท ลดลงจากปีที่ผ่านมา 19.0
  ล้านบาท

  - สินค้า บริษัทฯ มีเบี้ยประกันภัยรับ 560.0 ล้านบาท เพิ่มขึ้น ร้อยละ 40.9 จากปี 2561
  โดยมีเบี้ยประกันภัยเพิ่มขึ้นจากทุกช่องทาง โดยเฉพาะอย่างยิ่งจากช่องทางธุรกิจนายหน้า

  เบี้ยประกันภัยรับสุทธิ เท่ากับ 251.7 ล้านบาท เพิ่มขึ้นร้อยละ 19.0 โดยบริษัทฯ
  รับเสี่ยงภัยไว้เอง ลดลงจากร้อยละ 53.2 ในปีที่ผ่านมา เป็นร้อยละ 44.9
  ผลการรับประกันภัยในปี 2562 มีอัตราความเสียหายร้อยละ 39.2
  เพิ่มขึ้นจากปีที่ผ่านมาที่มีอัตราความเสียหายร้อยละ 28.0
  ส่งผลให้มีกำไรจากการรับประกันภัยสินค้าลดลงเป็น 83.3 ล้านบาท ลดลงร้อยละ 21.1
  จากปีที่ผ่านมา

  การประกันภัยรถยนต์

  ในปี 2562 บริษัทฯ มีเบี้ยประกันภัยรับ 8,989.7 ล้านบาท ขยายตัวเพิ่มขึ้นร้อยละ 30.5
  เมื่อเทียบกับปี 2561 อันเนื่องมาจากมีการขยายงานเพิ่มขึ้นในทุกช่องทาง
  โดยเฉพาะอย่างยิ่งจากช่องทางธุรกิจลูกค้ารายย่อย มีการขยายฐานลูกค้ารายย่อยผ่านช่องทาง
  Telemarketing ช่องทางธุรกิจนายหน้าซึ่งมีการเข้าร่วมโครงการกับคู่ค้าบางราย
  และช่องทางธุรกิจสาขาและการร่วมทุน มีงานผ่านนายหน้าบุคคล

  เบี้ยประกันภัยรับสุทธิเท่ากับ 8,741.1 ล้านบาท เพิ่มขึ้นร้อยละ 30.4 โดยปีนี้ บริษัทฯ
  รับเสี่ยงภัยไว้เองร้อยละ 97.2 ลดลงจากปี 2561 ที่ร้อยละ 97.3 สำหรับอัตราความเสียหาย
  ในปี 2562 อยู่ที่ร้อยละ 65.6 เพิ่มขึ้นจากร้อยละ 63.4 ในปี 2561
  และอัตราส่วนค่าใช้จ่ายเพิ่มขึ้นจากร้อยละ 28.9 ในปี 2561 เป็นร้อยละ 29.5 ในปี 2562
  ส่งผลให้มีกำไรจากการรับประกันภัยรถยนต์ลดลงเป็น 382.2 ล้านบาท ลดลงจาก ปี 2561
  ร้อยละ 19.4

  การประกันภัยเบ็ดเตล็ด

  การประกันภัยประเภทนี้ ประกอบด้วยการประกันภัย 5 ประเภท คือ การประกันภัยอุบัติเหตุ
  การประกันภัยด้านวิศวกรรม การประกันภัยเกี่ยวกับบุคคล การประกันภัยเกี่ยวกับการบิน
  และการประกันภัยความเสี่ยงภัยทุกชนิด ในปี 2562 บริษัทฯ มีเบี้ยประกันภัยรับรวม 9,889.9
  ล้านบาท เพิ่มขึ้นร้อยละ 17.9 จากปี 2561 ที่มีเบี้ยประกันภัยรับรวม 8,391.6 ล้านบาท
  โดยเบี้ยประกันภัยรับโดยตรงในปีนี้ที่เพิ่มขึ้นมาจากการประกันภัยความเสี่ยงภัยทุกชนิดผ่านทางช่องทางธุรกิจลูกค้าองค์กร
  ช่องทางธุรกิจนายหน้า และช่องทางธุรกิจสถาบันการเงิน

  เบี้ยประกันภัยรับสุทธิของการประกันภัยเบ็ดเตล็ดทุกประเภท รวมเป็นเงินทั้งสิ้น 4,407.2
  ล้านบาท เพิ่มขึ้นร้อยละ 12.6 ในปีนี้ บริษัทฯ รับเสี่ยงภัยไว้เองร้อยละ 44.6 ลดลงจากปี
  2561 ที่ร้อยละ 46.7 โดยมีอัตราความเสียหายในภาพรวมของการประกันภัยเบ็ดเตล็ดปี 2562
  อยู่ที่ร้อยละ 44.2 เพิ่มขึ้นจาก ร้อยละ 38.0 ในปี 2561
  ส่งผลให้มีกำไรจากการรับประกันภัยเบ็ดเตล็ดลดลงเป็น 1,199.9 ล้านบาท ลดลงจากปีที่ผ่านมา
  ร้อยละ 13.6

  ค่าใช้จ่ายในการรับประกันภัย

  ค่าใช้จ่ายในการรับประกันภัยประกอบด้วย ค่าสินไหมทดแทนสุทธิ ค่าจ้างและค่าบำเหน็จ
  และค่าใช้จ่ายในการรับประกันภัยอื่น โดยในปี 2562 บริษัทฯ
  มีค่าใช้จ่ายในการรับประกันภัยทั้งสิ้น 12,194.6 ล้านบาท เพิ่มขึ้นจากปีที่ผ่านมาร้อยละ 23.4
  ทั้งนี้
  ค่าสินไหมทดแทนและค่าใช้จ่ายในการจัดการสินไหมทดแทนที่เกิดขึ้นในระหว่างปีเพิ่มขึ้นจากปีที่ผ่านมาร้อยละ
  27.6 ค่าจ้างและค่าบำเหน็จเพิ่มขึ้น ร้อยละ 17.8 และค่าใช้จ่ายในการรับประกันภัยอื่น
  เพิ่มขึ้นร้อยละ 17.8

  ทั้งนี้ในปี 2562 บริษัทฯ มีเบี้ยประกันภัยรับตรงทุกประเภท 20,059.1 ล้านบาท เติบโตร้อยละ
  19.9 จากปี 2561 และมีส่วนแบ่งการตลาด (ข้อมูลไตรมาส 1-3) ปี 2562 ร้อยละ 8.4
  เพิ่มขึ้นเมื่อเทียบกับปี 2561 ที่มีส่วนแบ่งการตลาดร้อยละ 7.2 โดยมีส่วนแบ่งตลาดที่อันดับ 2
  โดยการประกันภัยเบ็ดเตล็ดที่มีสัดส่วนเบี้ยประกันภัยร้อยละ 45.5 มีอัตราการเติบโตร้อยละ
  13.8 ส่งผลให้ส่วนแบ่งตลาดเบี้ยประกันภัยเบ็ดเตล็ดปี 2562 เท่ากับร้อยละ 11.2
  เพิ่มขึ้นจากร้อยละ 10.0 ในปี 2561 และการประกันภัยรถยนต์มีส่วนแบ่งตลาดเพิ่มขึ้นจากร้อยละ
  5.0 ในปี 2561 เป็นร้อยละ 6.2 ในปี 2562 ในขณะที่การประกันอัคคีภัย
  และการประกันภัยทางทะเล มีส่วนแบ่งการตลาดร้อยละ 13.6 และ 11.0 ตามลำดับ

  โครงการในอนาคต

  ปี 2562 บริษัทฯ ได้มีการนำ RPA (Robotic Process Automation)
  ซึ่งเป็นเทคโนโลยีที่ให้ระบบทำงานแทนคน สำหรับงาน Routine ที่มีปริมาณมาก และไม่ซับซ้อน
  เพื่อให้บุคคลากรมีเวลามากขึ้นในการทำงานที่ต้องใช้ความคิดการวิเคราะห์
  หรือการปฏิสัมพันธ์กับลูกค้า คู่ค้า
  และมีการพัฒนาทักษะใหม่ๆให้กับตนเองและสร้างมูลค่าเพิ่มให้กับองค์กร ทั้งนี้การนำ RPA
  เข้ามาใช้ในกระบวนการทำงาน ยังเป็นการลดข้อผิดพลาดในการทำงานของคน
  รวมทั้งมีความถูกต้องและความรวดเร็ว เป็นการเพิ่มความพึงพอใจในการให้บริการแก่ลูกค้า และ
  เพิ่ม Productivity ในการทำงาน เนื่องจาก RPA สามารถทำงานได้ตลอดเวลา ซึ่งบริษัทฯ
  มีแผนที่จะนำ RPA มาใช้ในกระบวนการทำงานให้มากขึ้น
  เพื่อให้การบริการมีประสิทธิภาพเพิ่มมากขึ้นอย่างต่อเนื่อง

  สำหรับในปี 2563 นี้บริษัทฯ
  มีแผนงานลงทุนในด้านเทคโนโลยีที่จะยกระดับมาตรฐานการบริการประกันภัยของบริษัทฯ
  ให้ดียิ่งขึ้นไปอีก โดยกำลังศึกษาการปรับเปลี่ยนระบบรับประกันภัยหลักของบริษัทฯ
  ด้วยเทคโนโลยีที่ทันสมัย พัฒนา และออกแบบอย่างเป็นสากล เพื่อให้เข้ามาช่วยเสริมการทำงาน
  การบริหารจัดการข้อมูล และเพิ่มประสิทธิภาพระบบการบริการประกันภัย
  และสามารถตอบโจทย์ความต้องการและสร้างความพึงพอใจให้แก่ผู้เอาประกันภัยได้อย่างสูงสุด

  บริษัทฯ ยังมีนโยบายลดการใช้กระดาษ เพื่อเป็นการสนับสนุนการลดภาวะโลกร้อนในปัจจุบัน
  โดยการออกกรมธรรม์เป็นรูปแบบอิเล็คทรอนิกส์ (e-Policy) ซึ่งได้มีการจัดทำ Digital
  Signature ลงในเอกสาร
  เพื่อเป็นการยืนยันว่าเอกสารกรมธรรม์ที่มีความปลอดภัยจากการปลอมแปลง
  รวมทั้งมีแผนงานเพื่อรองรับ พ.ร.บ. คุ้มครองข้อมูลส่วนบุคคล ซึ่งคาดว่าจะประกาศใช้ในปี
  2563 โดยมีการศึกษาข้อมูลที่เกี่ยวข้องเพื่อดำเนินการให้สอดคล้องกับการประกาศใช้พ.ร.บ.
  ดังกล่าวด้วย

  รายได้จากการลงทุน

  รายได้จากการลงทุนสำหรับปี 2562 มีจำนวน 1,713.9 ล้านบาท เพิ่มขึ้นจากปี 2561 จำนวน
  307.8 ล้านบาท หรือร้อยละ 21.9 ประกอบด้วยรายได้ดอกเบี้ย 319.0 ล้านบาท
  เพิ่มขึ้นร้อยละ 13.7 เงิน ปันผลรับ 907.5 ล้านบาท เพิ่มขึ้นร้อยละ 5.1
  กำไรจากการขายหลักทรัพย์และสินทรัพย์ 239.1 ล้านบาท เพิ่มขึ้นร้อยละ 122.6
  รายได้ค่าเช่าและอื่นๆ 182.7 ล้านบาท เพิ่มขึ้นร้อยละ 14.6
  ส่วนแบ่งกำไรจากเงินลงทุนในบริษัทร่วม ซึ่งบันทึกโดยวิธีส่วนได้เสีย 23.4 ล้านบาท
  เพิ่มขึ้นร้อยละ 37.6 กำไรจากการกลับรายการด้อยค่าของเงินลงทุน 42.2 ล้านบาท
  เพิ่มขึ้นร้อยละ 293.6 ค่าใช้จ่ายในการลงทุน 89.3 ล้านบาท เพิ่มขึ้นร้อยละ 0.9
  ทำให้มีรายได้จากลงทุนสุทธิ 1,624.6 ล้านบาท โดยคิดเป็นอัตราผลตอบแทนจากการลงทุน
  (Return on Investment : ROI) ร้อยละ 6.6 ของมูลค่าเงินลงทุนตามราคาทุน
  หรือร้อยละ 3.6 ของมูลค่าเงินลงทุนตามราคาตลาด

  ดัชนีตลาดหลักทรัพย์แห่งประเทศไทย ณ วันสิ้นปีปิดที่ 1,579.84 จุด เพิ่มขึ้นจากปี 2561 ซึ่งปิดที่
  1,563.88 จุด เพิ่มขึ้น 15.96 จุด หรือร้อยละ 1.0 เศรษฐกิจไทยในปี 2562
  มีการขยายตัวต่ำกว่าที่หน่วยงานภาครัฐคาดการณ์
  ซึ่งได้รับผลกระทบจากสภาวะการกีดกันทางการค้า ค่าเงินบาทแข็งค่าขึ้น
  และการบริโภคภาคเอกชนชะลอตัวลง ส่งผลให้ ณ วันสิ้นปีบริษัทฯ
  มีส่วนเกินทุนจากการเปลี่ยนแปลงมูลค่าหุ้นในตลาดหลักทรัพย์แห่งประเทศไทยจำนวน 20,986.1
  ล้านบาท ลดลงจากปี 2561 จำนวน 6,026.5 ล้านบาท หรือร้อยละ 22.3

  ณ สิ้นปี 2562 บริษัทฯ มีเงินลงทุนตามราคาทุนทั้งสิ้น 25,107.4 ล้านบาท เพิ่มขึ้นจากปี 2561
  จำนวน 2,434.0 ล้านบาท หรือเพิ่มขึ้นร้อยละ 10.7 สำหรับการจัดสรรเงินลงทุนนั้น
  ส่วนหนึ่งของเงินลงทุนจำนวน 17,152.7 ล้านบาท หรือร้อยละ 68.3 ของเงินลงทุนทั้งหมด
  เป็นการลงทุนในสินทรัพย์ที่ให้ผลตอบแทนคงที่ (fixed-income) อีกส่วนหนึ่งจำนวน 7,954.7
  ล้านบาท หรือร้อยละ 31.7 ของเงินลงทุนทั้งหมดเป็นการลงทุนในหุ้นทุน หน่วยลงทุน
  ทั้งที่จดทะเบียนและไม่ได้จดทะเบียนในตลาดหลักทรัพย์แห่งประเทศไทย

  ในส่วนของการลงทุนที่ให้ผลตอบแทนคงที่ ประกอบด้วยเงินฝากประจำจำนวน 11,220.7
  ล้านบาท คิดเป็นสัดส่วนร้อยละ 44.7 ของเงินลงทุนทั้งหมด เพิ่มขึ้น 5,056.3 ล้านบาท
  หรือร้อยละ 82.0 เมื่อเทียบกับปีก่อนหน้า พันธบัตร 3,660.9 ล้านบาท คิดเป็นสัดส่วนร้อยละ
  14.6 ของเงินลงทุนทั้งหมด ลดลง 1,793.3 ล้านบาท หรือร้อยละ 32.9
  จากปีก่อนและหุ้นกู้จำนวน 956.1 ล้านบาท คิดเป็นสัดส่วน ร้อยละ 3.8 ของเงินลงทุนทั้งหมด
  ลดลง 138.3 ล้านบาท หรือร้อยละ 12.6

  นอกจากนี้ บริษัทฯ
  มีเงินลงทุนที่ให้ผลตอบแทนคงที่อีกประเภทหนึ่งคือเงินให้กู้ยืมโดยมีอสังหาริมทรัพย์จำนองเป็นประกันจำนวน
  1,306.8 ล้านบาท คิดเป็นสัดส่วนร้อยละ 5.2 ของเงินลงทุนทั้งหมด ลดลง 125.5 ล้านบาท
  หรือร้อยละ 8.8

  ในส่วนของการลงทุนในตราสารทุนนั้น บริษัทฯ
  มีเงินลงทุนในหุ้นทุนที่จดทะเบียนในตลาดหลักทรัพย์แห่งประเทศไทยและต่างประเทศ จำนวน
  5,313.4 ล้านบาท คิดเป็นร้อยละ 21.2 ของการลงทุนทั้งหมด เพิ่มขึ้น 230.6 ล้านบาท
  หรือร้อยละ 4.5 บริษัทฯ ยังคงมีนโยบายการลงทุนในระยะยาว
  โดยปัจจัยพื้นฐานที่ดีของหลักทรัพย์ที่บริษัทฯ
  เลือกลงทุนจะเป็นปัจจัยหลักซึ่งส่งผลให้มูลค่าของกิจการมีการเติบโตอย่างยั่งยืน
  และช่วยลดความผันผวนของมูลค่าเงินลงทุนให้น้อยลง

  บริษัทฯ ได้ลงทุนในหุ้นทุนของบริษัทจำกัดที่ไม่ได้จดทะเบียนในตลาดหลักทรัพย์จำนวน 801.8
  ล้านบาท คิดเป็นสัดส่วนร้อยละ 3.2 ของเงินลงทุนทั้งหมด โดยลดลงจากปีก่อนหน้า 2.5
  ล้านบาท หรือร้อยละ 0.3 จากการลงทุนในหุ้นทุนนอกตลาดฯ
  ซึ่งเป็นการถือตราสารทุนเพื่อวัตถุประสงค์ในการประกอบธุรกิจอื่นโดยการถือหุ้นในนิติบุคคลที่ได้รับใบอนุญาตให้ประกอบธุรกิจประกันภัย
  หรือประกอบธุรกิจหลักโดยการถือหุ้นในบริษัทประกันภัยในต่างประเทศ
  และมีการขายหุ้นนอกตลาดออกไปบางส่วน
  อนึ่งหุ้นทุนนอกตลาดหลักทรัพย์ส่วนใหญ่เป็นการลงทุนเชิงยุทธศาสตร์
  การเข้าไปถือหุ้นเป็นการสร้างความสัมพันธ์ทางธุรกิจ และสนับสนุนธุรกิจหลักของบริษัทฯ

  บริษัทฯ มีเงินลงทุนในบริษัทร่วมจำนวน 246.4 ล้านบาท หรือสัดส่วนร้อยละ 1.0 เพิ่มขึ้น 18.7
  ล้านบาท หรือร้อยละ 8.2
  ซึ่งส่วนที่เพิ่มขึ้นนี้เกิดจากการรับรู้ผลกำไรปรับลดด้วยส่วนแบ่งเงินปันผลจากบริษัทร่วมนั้นๆ
  ทั้งนี้เงินลงทุนในบริษัทร่วมเป็นการลงทุนโดยการถือหุ้นตั้งแต่ร้อยละ 20
  และเป็นการลงทุนในต่างประเทศ ได้แก่
  การลงทุนในบริษัทที่ประกอบธุรกิจหลักโดยการถือหุ้นในบริษัทประกันภัยและบริษัทประกันภัยในประเทศกัมพูชาและสาธารณรัฐประชาธิปไตยประชาชนลาว
  อันเป็นการเพิ่มโอกาสการทำธุรกิจในต่างประเทศ
  ซึ่งบริษัทร่วมเหล่านั้นล้วนมีศักยภาพที่จะเติบโตทั้งในด้านการขยายธุรกิจและผลกำไร
  รวมถึงมีความสามารถในการจ่ายเงินปันผลให้แก่บริษัทฯ ได้

  บริษัทฯ ยังลงทุนในหน่วยลงทุนของกองทุนตราสารทุนจำนวน 347.5 ล้านบาท เป็นสัดส่วนร้อยละ
  1.4 ของเงินลงทุนทั้งหมด ไม่เปลี่ยนแปลงจากปีก่อนหน้า
  หน่วยลงทุนของกองทุนรวมอสังหาริมทรัพย์ และทรัสต์เพื่อการลงทุนในอสังหาริมทรัพย์
  ตลอดจนกองทุนรวมโครงสร้างพื้นฐานจำนวน 1,245.6 ล้านบาท เป็นสัดส่วนร้อยละ 4.9 ลดลง
  271.2 ล้านบาท หรือร้อยละ 17.9

  ฐานะการเงิน

  สินทรัพย์

  สินทรัพย์ของบริษัทฯ ณ สิ้นปี 2562 มีจำนวน 57,327.1 ล้านบาท ลดลงจากปี 2561 จำนวน
  3,293.1 ล้านบาท หรือร้อยละ 5.4 รายการสินทรัพย์ที่สำคัญมีดังนี้

-   เงินลงทุนในหลักทรัพย์สุทธิ จำนวน 44,958.4 ล้านบาท ลดลงจากปีก่อน 2,992.9 ล้านบาท
    หรือร้อยละ 6.2 เงินลงทุนในหลักทรัพย์ ประกอบด้วย เงินลงทุนเผื่อขายสุทธิ 33,010.7
    ล้านบาท เป็นสัดส่วนร้อยละ 57.6 ของสินทรัพย์รวม เงินลงทุนที่จะถือจนครบกำหนดสุทธิ
    (เงินฝากสถาบันการเงินที่ครบกำหนดเกินกว่า 3 เดือน) เท่ากับ 11,220.7 ล้านบาท
    คิดเป็นสัดส่วนร้อยละ 19.6 ของสินทรัพย์รวม เงินลงทุนทั่วไปสุทธิเท่ากับ 727.0 ล้านบาท
    คิดเป็นสัดส่วนร้อยละ 1.3 ของสินทรัพย์รวม

-   สินทรัพย์จากการประกันภัยต่อสุทธิ 5,652.3 ล้านบาท ลดลงจากปีก่อน 448.4 ล้านบาท
    หรือร้อยละ 7.3

-   เงินสดและรายการเทียบเท่าเงินสด 138.8 ล้านบาท ลดลงจากปีก่อน 280.8 ล้านบาท
    หรือร้อยละ 66.9

-   เงินให้กู้ยืมสุทธิ 1,313.7 ล้านบาท ลดลงจากปีก่อน 126.7 ล้านบาท หรือร้อยละ 8.8

-   สินทรัพย์อื่นๆ 739.3 ล้านบาท เพิ่มขึ้นจากปีก่อน 416.1 ล้านบาท หรือร้อยละ 128.8

-   ลูกหนี้จากสัญญาประกันภัยต่อ 393.5 ล้านบาท เพิ่มขึ้นจากปีก่อน 157.3 ล้านบาท หรือร้อยละ
    66.6

  หนี้สิน

  หนี้สินของบริษัทฯ ณ สิ้นปี 2562 มีจำนวน 26,304.0 ล้านบาท เพิ่มขึ้นจากปี 2561 จำนวน
  559.2 ล้านบาท หรือร้อยละ 2.2 รายการหนี้สินที่สำคัญมีดังนี้

-   หนี้สินภาษีเงินได้รอตัดบัญชี 3,476.8 ล้านบาท ลดลงจากปีก่อน 1,247.6 ล้านบาท หรือ
    ร้อยละ 26.4

-   หนี้สินจากสัญญาประกันภัยจำนวน 15,609.5 ล้านบาท เพิ่มขึ้นจากปีก่อน 873.9 ล้านบาท
    หรือร้อยละ 5.9

-   เจ้าหนี้บริษัทประกันภัยต่อจำนวน 2,553.7 ล้านบาท เพิ่มขึ้นจากปีก่อน 374.8 ล้านบาท หรือ
    ร้อยละ 17.2

-   ภาระผูกพันผลประโยชน์พนักงานจำนวน 710.9 ล้านบาท เพิ่มขึ้นจากปีก่อน 329.7 ล้านบาท
    หรือร้อยละ 86.5

-   หนี้สินอื่น ประกอบด้วยค่าใช้จ่ายค้างจ่าย 684.0 ล้านบาท เพิ่มขึ้นจากปีก่อน 109.7 ล้านบาท
    หรือร้อยละ 19.1 และอื่นๆ 865.8 ล้านบาท เพิ่มขึ้นจากปีก่อน 174.0 ล้านบาท หรือร้อยละ
    25.1

ส่วนของเจ้าของ

  ส่วนของเจ้าของของบริษัทฯ ณ สิ้นปี 2562 มีจำนวน 31,023.1 ล้านบาท ลดลงจากปี 2561
  จำนวน 3,852.3 ล้านบาท หรือร้อยละ 11.0 โดยมีรายการที่สำคัญดังนี้

-   กำไรสะสมจัดสรรแล้ว (สำรองอื่น) 7,000.0 ล้านบาท เพิ่มขึ้นจากปีก่อน 3,900.0
    ล้านบาท หรือร้อยละ 125.8

-   กำไรสะสมยังไม่จัดสรร 4,223.5 ล้านบาท ลดลงจากปีก่อน 3,079.2 ล้านบาท หรือ
    ร้อยละ 42.2

-   องค์ประกอบอื่นของส่วนของเจ้าของ เป็นจำนวน 17,186.0 ล้านบาท ลดลงจากปีก่อน
    4,673.0 ล้านบาท หรือ ร้อยละ 21.4

  คุณภาพสินทรัพย์

  ลูกหนี้ (เบี้ยประกันภัยค้างรับ)

  ณ วันสิ้นปี 2562 บริษัทฯ มีเบี้ยประกันภัยค้างรับสุทธิ 2,781.7 ล้านบาท เพิ่มขึ้นจากปีก่อน
  77.3 ล้านบาท หรือร้อยละ 2.9 โดยเบี้ยประกันภัยค้างรับ สามารถแยกตามอายุหนี้ได้ ดังนี้

หน่วย : ล้านบาท

+------------------+-------+-------+-------+-------+-------+---------+
|                  | 2562  |       |       | 2561  |       |         |
|                  |       |       |       |       |       |         |
| ระยะเวลาค้างรับ    |       |       |       |       |       |         |
+------------------+-------+-------+-------+-------+-------+---------+
|                  | จากผ  | จากต  | รวม   | จากผ  | จากต  | รวม     |
|                  | ู้เอาปร | ัวแทนแ |       | ู้เอาปร | ัวแทนแ |         |
|                  | ะกันภัย | ละนาย |       | ะกันภัย | ละนาย |         |
|                  |       | หน้าปร |       |       | หน้าปร |         |
|                  |       | ะกันภัย |       |       | ะกันภัย |         |
+------------------+-------+-------+-------+-------+-------+---------+
| ย                | 782.1 | 1,    | 2,    | 675.8 | 1,    | 2,038.5 |
| ังไม่ถึงกำหนดรับชำระ |       | 406.7 | 188.8 |       | 362.7 |         |
+------------------+-------+-------+-------+-------+-------+---------+
| ค้างรับไม่เกิน 30 วัน | 70.8  | 125.1 | 195.9 | 98.9  | 149.7 | 248.6   |
+------------------+-------+-------+-------+-------+-------+---------+
| ค้างรับ 31 - 60 วัน | 43.9  | 91.6  | 135.5 | 55.8  | 81.5  | 137.3   |
+------------------+-------+-------+-------+-------+-------+---------+
| ค้างรับ 61 - 90 วัน | 15.1  | 34.1  | 49.2  | 29.3  | 32.3  | 61.6    |
+------------------+-------+-------+-------+-------+-------+---------+
| ค้างรับ 91 วัน - 1  | 95.0  | 117.3 | 212.3 | 69.9  | 148.5 | 218.4   |
| ปี                |       |       |       |       |       |         |
+------------------+-------+-------+-------+-------+-------+---------+
| ค้างรับเกินกว่า 1 ปี  | 26.3  | 15.9  | 42.2  | 15.6  | 14.4  | 30.0    |
+------------------+-------+-------+-------+-------+-------+---------+
| รว               | 1,    | 1,    | 2,    | 945.3 | 1,    | 2,734.4 |
| มเบี้ยประกันภัยค้างรับ | 033.2 | 790.7 | 823.9 |       | 789.1 |         |
+------------------+-------+-------+-------+-------+-------+---------+
| หัก:              | 26.3  | 15.9  | 42.2  | 15.6  | 14.4  | 30.0    |
| ค่าเผื่อหนี้สงสัยจะสูญ  |       |       |       |       |       |         |
+------------------+-------+-------+-------+-------+-------+---------+
| เบ               | 1,    | 1,    | 2,    | 929.7 | 1,    | 2,704.4 |
| ี้ยประกันภัยค้างรับสุทธิ | 006.9 | 774.8 | 781.7 |       | 774.7 |         |
+------------------+-------+-------+-------+-------+-------+---------+

  ลูกหนี้เบี้ยประกันภัยค้างรับจำนวนรวมทั้งสิ้น 2,823.9 ล้านบาท
  เป็นเบี้ยประกันภัยที่ยังไม่ถึงกำหนดรับชำระและค้างรับไม่เกิน 30 วัน จำนวน 2,384.7
  ล้านบาท หรือคิดเป็นร้อยละ 84.4
  ซึ่งส่วนใหญ่เป็นลูกหนี้ที่ยังไม่ถึงกำหนดชำระตามระยะเวลาเครดิตที่ได้รับ อย่างไรก็ตาม บริษัทฯ
  ได้พัฒนากระบวนการติดตามหนี้และเพิ่มช่องทางการจัดเก็บเงิน
  เพื่อเพิ่มประสิทธิภาพในการเรียกเก็บเบี้ยประกันภัยอย่างต่อเนื่อง
  ซึ่งทำให้อัตราส่วนผลการประเมินเบี้ยประกันภัยค้างรับของบริษัทฯ
  เป็นไปตามหลักเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัยกำหนดไว้

  สำหรับเบี้ยประกันภัยที่มีโอกาสจะเก็บเงินไม่ได้
  ซึ่งส่วนใหญ่เป็นหนี้ที่อยู่ระหว่างดำเนินการทางกฎหมาย บริษัทฯ
  ได้พิจารณาตั้งค่าเผื่อหนี้สงสัยจะสูญตามประกาศเรื่องนโยบายการตั้งหนี้สูญของบริษัทฯ
  ซึ่งจำนวนที่ตั้งค่าเผื่อหนี้สงสัยจะสูญนี้คิดว่าเพียงพอกับจำนวนเงินที่มีความเสี่ยงที่จะเก็บเงินไม่ได้

  เงินให้กู้ยืม

  ณ สิ้นปี 2562 บริษัทฯ มีเงินให้กู้ยืมรวม 1,313.7 ล้านบาท ลดลงจากปีก่อน 126.7 ล้านบาท
  หรือลดลงร้อยละ 8.8 ทั้งนี้เป็นการให้กู้ยืมซึ่งมีอสังหาริมทรัพย์จำนองเป็นประกัน
  หรือมีบุคคลค้ำประกัน เงินให้กู้ยืมดังกล่าวประกอบด้วย เงินให้กู้ยืมเพื่อที่อยู่อาศัย จำนวน 189.1
  ล้านบาท คิดเป็นสัดส่วนร้อยละ 14.4
  และให้กู้ยืมแก่ผู้ประกอบธุรกิจอสังหาริมทรัพย์และธุรกิจอื่นจำนวน 1,124.6 ล้านบาท
  คิดเป็นสัดส่วนร้อยละ85.6

  ในการลงทุนให้กู้ยืมโดยมีอสังหาริมทรัพย์จำนองเป็นประกันนั้น การประเมินมูลค่าหลักประกัน
  การกำหนดวงเงินให้กู้ยืม อายุสัญญา
  เงื่อนไขการผ่อนชำระดอกเบี้ยและการคืนเงินต้นจะเป็นไปตามข้อกำหนดของกฎหมายและระเบียบข้อบังคับที่เกี่ยวข้อง
  กล่าวคือหลักทรัพย์ที่ลูกหนี้นำมาจดทะเบียนจำนองเพื่อค้ำประกันเงินกู้นั้นมีมูลค่าเพียงพอที่บริษัทฯ
  จะได้รับชำระหนี้โดยสิ้นเชิง

  ลูกหนี้เงินให้กู้ยืม สามารถแยกตามอายุหนี้ได้ดังนี้ (ล้านบาท)

  ----------------- --------------------- ------ --------- --------------------- ------ ---------
  ระยะเวลาค้างชำระ   2562                                   2561                         

                    เงินต้น                        รวม       เงินต้น                        รวม

                    ทรัพย์สินจำนองเป็นประกัน   อื่นๆ              ทรัพย์สินจำนองเป็นประกัน   อื่นๆ    

  ยังไม่ถึงกำหนดชำระ   935.2                 8.2    943.4     1,253.4               8.8    1,262.2

  เกินกว่ากำหนดชำระ                                                                       

  น้อยกว่า 3 เดือน     235.5                 -      235.5     37.0                  -      37.0

  3 - 6 เดือน        24.7                  -      24.7      -                     -      -

  7 - 12 เดือน       2.1                   -      2.1       22.7                  -      22.7

  มากกว่า 12 เดือน    109.3                 -      109.3     119.2                 -      119.2

  รวม               1,306.8               8.2    1,315.0   1,432.3               8.8    1,441.1

  หัก                1.3                   -      1.3       0.7                   -      0.7
  ค่าเผื่อหนี้สงสัยจะสูญ                                                                       

  เงินให้กู้ยืมสุทธิ       1,305.5               8.2    1,313.7   1,431.6               8.8    1,440.4
  ----------------- --------------------- ------ --------- --------------------- ------ ---------

  เงินลงทุนในหลักทรัพย์

  ภาพรวมของภาวะเศรษฐกิจโลกในปี 2562 ชะลอตัวลงอย่างต่อเนื่องตามภาวะการค้าของ
  โลกหดตัวและภาคการผลิตที่ตกต่ำทั่วโลก
  ซึ่งสาเหตุหลักเกิดจากความไม่แน่นอนของสงครามการค้าระหว่างสหรัฐอเมริกาและจีนที่สร้างแรงกดดันกระจายไปทั่วโลก
  ทั้งนี้เพื่อให้เกิดการกระตุ้นเศรษฐกิจประเทศต่างๆ ส่วนใหญ่ได้ใช้นโยบายการเงินแบบผ่อนคลาย
  เช่น ในช่วงปลายปี 2562 ธนาคารกลางสหรัฐ (Fed) ได้ลดระดับอัตราดอกเบี้ยนโยบายลง
  สำหรับธนาคารกลางยุโรปได้ลดอัตราดอกเบี้ยนโยบายพร้อมทั้งออกมาตรการกระตุ้นเศรษฐกิจผ่านการทำนโยบายผ่อนคลายทางการเงิน
  (QE) อีกด้วย นอกจากนี้ยังมีสถานการณ์ราคาน้ำมันดิบในตลาดโลกชะลอตัวลง
  ข้อพิพาทระหว่างสหรัฐอเมริกาและอิหร่าน ความผันผวนของอัตราแลกเปลี่ยน
  ความเสี่ยงจากเสถียรภาพทางการเมืองที่เกิดขึ้นในกลุ่มประเทศสหภาพยุโรป (Brexit)
  ยังคงเป็นปัจจัยที่ส่งผลกดดันเศรษฐกิจโลก

  เศรษฐกิจไทยในปี 2562 มีการขยายตัวต่ำกว่าที่หน่วยงานภาครัฐได้คาดการณ์ไว้
  ภาคการส่งออกได้รับผลกระทบจากสภาวะการกีดกันทางการค้าระหว่างสหรัฐอเมริกาและจีน
  ค่าเงินบาทแข็งค่าอย่างต่อเนื่องเมื่อเทียบกับดอลลาร์สหรัฐฯ
  และแข็งค่ากว่าประเทศเพื่อนบ้านที่เป็นคู่แข่งทางการค้า
  ทำให้ความสามารถในการแข่งขันด้านการส่งออกลดลง
  ส่งผลไปสู่การจ้างงานและอุปสงค์ในประเทศ
  การบริโภคภาคเอกชนชะลอลงตามรายได้ของครัวเรือนและการจ้างงานที่ปรับลดลงเร็วโดยเฉพาะในภาคการผลิตเพื่อส่งออก
  ภาคการท่องเที่ยวขยายตัวชะลอลง หนี้ครัวเรือนที่อยู่ในระดับสูง มาตราการ LTV (Loan to
  Value)
  ที่ธนาคารแห่งประเทศไทยออกมาเพื่อลดความร้อนแรงของราคาอสังหาริมทรัพย์และแก้ไขปัญหามาตรฐานที่หย่อนยานในการให้สินเชื่อมีผลกระทบโดยตรงต่อตลาดอสังหาริมทรัพย์
  ปัญหาความเหลื่อมล้ำและการกระจายรายได้ของภาคครัวเรือนซึ่งการเติบโตทางเศรษฐกิจกระจุกตัวอยู่เพียงในกลุ่มบริษัทขนาดใหญ่
  การลงทุนภาคเอกชนมีแนวโน้มขยายตัวต่ำกว่าที่ประเมินไว้ การใช้จ่ายภาครัฐ
  มีการขยายตัวต่ำส่วนหนึ่งเนื่องมาจากการเลื่อนการลงทุนของรัฐวิสาหกิจ
  ทั้งนี้คณะกรรมการนโยบายการเงิน (กนง.) มีมติลดอัตราดอกเบี้ยนโยบายลงในไตรมาสที่ 3
  และไตรมาสที่ 4 รวมการเปลี่ยนแปลงดอกเบี้ยนโยบายในปี 2562 จาก 1.75% เป็น 1.25%
  ต่อปี
  ทั้งนี้เป็นการใช้นโยบายการเงินแบบผ่อนคลายเช่นเดียวกันกับในหลายประเทศเพื่อให้เกิดการกระตุ้นเศรษฐกิจในประเทศ
  นอกจากนี้ยังมีการปรับปรุงเกณฑ์เพื่อเอื้อให้เงินทุนไหลออกและลดแรงกดดันต่อค่าเงินบาท

  บริษัทฯ มีรายได้จากการจัดการลงทุนเพิ่มขึ้นจากปีก่อน โดยมีรายได้ดอกเบี้ยและเงินปันผลเท่ากับ
  1,226.5 ล้านบาท เพิ่มขึ้น 82.4 ล้านบาท หรือร้อยละ 7.2 กำไรจากเงินลงทุนเท่ากับ
  281.1 ล้านบาท เพิ่มขึ้น 195.6 ล้านบาท หรือร้อยละ 228.8 รวมรายได้จากการลงทุนสุทธิ
  1,624.6 ล้านบาท เพิ่มขึ้น 307.0 ล้านบาท หรือร้อยละ 23.3
  ซึ่งเมื่อรวมกับผลกำไรจากการรับประกันภัย ทำให้บริษัทฯ มีกำไรสุทธิในปี 2562 เป็นจำนวน
  2,451.3 ล้านบาท

  นอกจากนี้การลงทุนของบริษัทฯ
  มีมูลค่ายุติธรรมของเงินลงทุนในหลักทรัพย์โดยรวมแล้วมากกว่าราคาทุน
  ที่บ่งชี้โดยองค์ประกอบอื่นของส่วนของเจ้าของในงบดุลปี 2562
  ซึ่งเป็นรายการแสดงไว้ในส่วนเกินทุนจากการวัดมูลค่าเงินลงทุนเผื่อขาย-สุทธิจากภาษีเงินได้
  เป็นจำนวนเงินเท่ากับ 17,189.8 ล้านบาท ลดลงจากปีก่อนจำนวน 4,669.2 ล้านบาท
  หรือร้อยละ 21.4 อย่างไรก็ตามดัชนีตลาดหลักทรัพย์แห่งประเทศไทย ณ วันสิ้นปีปิดที่ 1,579.84
  จุด เพิ่มขึ้นจากปี 2561 ซึ่งปิดที่ 1,563.88 จุด เพิ่มขึ้น 15.96 จุด หรือร้อยละ 1.0

  เมื่อจำแนกในรายละเอียด ณ วันสิ้นปี 2562 บริษัทฯ มีเงินลงทุนในหลักทรัพย์ที่สำคัญได้แก่
  เงินลงทุนในพันธบัตรที่ราคาทุนเท่ากับ 3,660.9 ล้านบาท หรือคิดเป็นมูลค่ายุติธรรมเท่ากับ
  3,690.7 ล้านบาท เงินลงทุนในหุ้นทุนที่จดทะเบียนในตลาดหลักทรัพย์ 5,313.4 ล้านบาท
  หรือมูลค่ายุติธรรมเท่ากับ 26,299.5 ล้านบาท หุ้นทุนนอกตลาดหลักทรัพย์ 801.8 ล้านบาท
  คิดเป็นมูลค่าหลังจากหักค่าเผื่อการด้อยค่าแล้วเท่ากับ 727.0 ล้านบาท
  และเงินลงทุนในบริษัทร่วมเท่ากับ 246.4 ล้านบาท

  เงินลงทุนในหน่วยลงทุนตามราคาทุนมีมูลค่าเท่ากับ 1,593.1 ล้านบาท
  คิดเป็นมูลค่ายุติธรรมเท่ากับ 2,052.3 ล้านบาท จำแนกได้เป็นหน่วยลงทุนของกองทุนตราสารทุน
  กองทุนอสังหาริมทรัพย์ ทรัสต์เพื่อการลงทุนในอสังหาริมทรัพย์ และกองทุนรวมโครงสร้างพื้นฐาน

  สภาพคล่อง

  กระแสเงินสด

  ณ สิ้นปี 2562 บริษัทฯ มีเงินสดและรายการเทียบเท่าเงินสด จำนวน 138.8 ล้านบาท ลดลง
  280.8 ล้านบาท หรือลดลงร้อยละ 66.9 โดยมีเงินสดสุทธิได้มาจาก (ใช้ไปใน) กิจกรรมต่างๆ
  ดังนี้

  (ล้านบาท)

  ------------------------------------------- -------------- -------------
                                              2562           2561

  เงินสดสุทธิได้มาจาก (ใช้ไปใน) กิจกรรมดำเนินงาน     1,314.4        1,565.7

  เงินสดสุทธิได้มาจาก (ใช้ไปใน) กิจกรรมลงทุน         (133.9)        (55.1)

  เงินสดสุทธิได้มาจาก (ใช้ไปใน) กิจกรรมจัดหาเงิน      (1,461.3)      (1,490.6)

  เงินสดและรายการเทียบเท่าเงินสดเพิ่มขึ้น (ลดลง) สุทธิ  (280.8)        20.0
  ------------------------------------------- -------------- -------------

  - เงินสดสุทธิได้มาจากกิจกรรมดำเนินงาน 1,314.4 ล้านบาท ประกอบด้วยรายการที่สำคัญ คือ
  เบี้ยประกันภัยรับจากการประกันภัยโดยตรง รายได้จากการลงทุนที่เป็นดอกเบี้ยและเงินปันผล

  - เงินสดสุทธิใช้ไปในกิจกรรมลงทุน 133.9 ล้านบาท เป็นการใช้กระแสเงินสดเพื่อที่ดิน อาคาร
  และอุปกรณ์ รวมถึงสินทรัพย์ไม่มีตัวตน

  - เงินสดสุทธิใช้ไปในกิจกรรมจัดหาเงิน จำนวน 1,461.3 ล้านบาท
  เป็นการใช้กระแสเงินสดเพื่อจ่ายปันผลทั้งหมด

  สินทรัพย์อื่นที่มีสภาพคล่อง

  นอกจากเงินสดและรายการเทียบเท่าเงินสดแล้ว
  ตามข้อมูลที่ได้ระบุในส่วนของเงินลงทุนในหลักทรัพย์นั้น
  จะเห็นได้ว่าเงินลงทุนส่วนใหญ่เป็นสินทรัพย์ที่มีสภาพคล่องสูง เช่น พันธบัตรรัฐบาล
  หุ้นจดทะเบียนในตลาดหลักทรัพย์ หน่วยลงทุน เป็นต้น
  ซึ่งสินทรัพย์เหล่านี้สามารถเปลี่ยนเป็นเงินสด ได้อย่างรวดเร็ว
  เนื่องจากเป็นสินทรัพย์ในความต้องการของตลาด

รายจ่ายลงทุน

  ในปี 2562 รายจ่ายลงทุนส่วนใหญ่ของบริษัทฯ ประกอบด้วยการลงทุนในเครื่องตกแต่ง
  อุปกรณ์สำนักงาน และระบบเทคโนโลยีสารสนเทศ ให้มีรูปแบบที่ทันสมัย
  และเพื่อประสิทธิภาพในการบริการแก่ลูกค้ามากยิ่งขึ้น

  อนึ่ง เงินจ่ายลงทุนในที่ดิน อาคาร และอุปกรณ์สุทธิในงบกระแสเงินสดปี 2562 มีจำนวน 124.2
  ล้านบาท และสินทรัพย์ไม่มีตัวตน จำนวน 9.7 ล้านบาท

  แหล่งที่มาของเงินทุน

  ณ สิ้นปี 2562 บริษัทฯ มีหนี้สิน 26,304.0 ล้านบาท ส่วนของเจ้าของ 31,023.1 ล้านบาท
  คิดเป็นอัตราส่วนหนี้สินต่อส่วนของผู้ถือหุ้น (Debt to Equity Ratio) เท่ากับ 0.8 เท่า
  โดยหนี้สินรวมเพิ่มขึ้น 559.2 ล้านบาท หรือเปลี่ยนแปลงร้อยละ 2.2 จากปีก่อนหน้า
  เนื่องมาจากรายการหนี้สินจากสัญญาประกันภัย,
  เจ้าหนี้บริษัทประกันภัยต่อและผลประโยชน์พนักงานค้างจ่ายเพิ่มขึ้น
  ทั้งนี้ส่วนของเจ้าของลดลงจากปีก่อนหน้า 3,852.3 ล้านบาท หรือลดลงร้อยละ 11.0
  โดยปัจจัยสำคัญมาจากกำไรสะสมที่ จัดสรรแล้วสำรองอื่นเพิ่มขึ้น 3,900.0 ล้านบาท
  หรือเพิ่มขึ้นร้อยละ 125.8 แต่กำไรสะสมที่ยังไม่ได้ จัดสรรลดลง 3,079.2 ล้านบาท
  หรือลดลงร้อยละ 42.2 และองค์ประกอบอื่นของส่วนของเจ้าของ
  ซึ่งคือกำไรจากการวัดมูลค่าเงินลงทุนสุทธิจากภาษีเงินได้ ลดลง 4,673.1 ล้านบาท
  หรือลดลงร้อยละ 21.4

  ปัจจัยหรือเหตุการณ์ที่อาจมีผลต่อฐานะการเงินและผลการดำเนินงานอย่างมีนัยสำคัญในอนาคต
  (Forward Looking)

  ปัจจัยภายนอก

  1. นโยบายการขยายธุรกิจของธนาคารกรุงเทพ ที่มุ่งเน้นการขยายสินเชื่อกับลูกค้าภาคธุรกิจ
  ในต่างประเทศมากขึ้น โดยเฉพาะประเทศในกลุ่มอาเซียน ย่อมส่งผลบวกต่อบริษัทฯ
  ที่จะได้รับงานประกันภัยจากฐานลูกค้าของธนาคารกรุงเทพในต่างประเทศมากขึ้นตามไปด้วย

  2. ปริมาณรถยนต์ไฟฟ้า (EV) ในประเทศไทยที่มีแนวโน้มเติบโตขึ้นเรื่อย ๆ
  จากการสนับสนุนของภาครัฐ
  ซึ่งจะส่งผลให้รูปแบบความเสี่ยงภัยและแนวทางการชดใช้ค่าสินไหมทดแทนเปลี่ยนแปลงไป
  เนื่องจากรถยนต์ไฟฟ้ามีชิ้นส่วนอะไหล่ที่ประกอบเป็นตัวรถน้อยชิ้นเมื่อเทียบกับรถยนต์ใช้เชื้อเพลิง
  แต่แบตเตอรี่ของรถยนต์ไฟฟ้ามีราคาสูงมากถึงร้อยละ 33 ของมูลค่ารถยนต์ (Bloomberg)

  3. การลดลงของการทำธุรกรรมผ่านเคาน์เตอร์ธนาคารกรุงเทพ
  และจำนวนสาขาธนาคารที่ลดลง จากความนิยมในการทำธุรกรรมผ่าน Mobile Banking
  มากขึ้นเรื่อย ๆ
  ซึ่งอาจส่งผลต่อปริมาณเบี้ยประกันภัยที่ได้จากการเสนอขายกรมธรรม์ประกันภัยแก่ลูกค้าที่ใช้บริการในสาขาธนาคารกรุงเทพ

  4. นโยบายการคงอัตราดอกเบี้ยต่ำของธนาคารแห่งประเทศไทย ที่คาดว่าจะคงอยู่ต่อไปอีก
  ช่วงระยะเวลาหนึ่งจนกว่าเศรษฐกิจของประเทศไทยจะเติบโตดีขึ้น
  ทำให้การสร้างผลตอบแทนจากการลงทุนทำได้ยากขึ้น

  5. มาตรฐานรายงานทางบัญชีและการเงินแบบใหม่ หรือ IFRS 17 ซึ่งมีกำหนดการบังคับใช้
  กับธุรกิจประกันภัยในปี 2565 ย่อมส่งผลต่อตัวเลขผลประกอบการของบริษัทฯ
  เนื่องจากวิธีการรับรู้รายได้และรับรู้กำไรขาดทุนที่เปลี่ยนแปลงไป

  6. มาตรการของธนาคารแห่งประเทศไทยในการควบคุมการปล่อยสินเชื่อของสถาบันการเงิน
  ได้แก่ มาตรการคำนวณภาระผ่อนชำระหนี้เทียบกับรายได้ (Debt Service Ratio: DSR)
  ที่มีกำหนดการบังคับใช้ในปี 2563 จะส่งผลอย่างยิ่งต่อยอดการจำหน่ายรถยนต์ใหม่
  เนื่องจากความเข้มงวดที่เพิ่มขึ้น ในการอนุมัติสินเชื่อเช่าซื้อรถยนต์

  7. อัตราเบี้ยประกันภัยเครื่องบิน (Aviation) ที่ปรับตัวเพิ่มขึ้นอย่างมากในปี 2562
  ตามอัตราเบี้ยประกันภัยต่อในตลาดโลก
  เนื่องจากค่าสินไหมทดแทนที่สูงขึ้นอย่างมากจากอุบัติเหตุทางการบิน หลายครั้ง
  มีแนวโน้มปรับตัวลดลงสู่ระดับปกติในปีต่อไปหากไม่มีความเสียหายครั้งใหญ่เกิดขึ้นอีก
  ย่อมส่งผลต่ออัตราการเติบโตของเบี้ยประกันภัยเบ็ดเตล็ดของบริษัทฯ
  เนื่องจากเบี้ยประกันภัยเครื่องบิน คิดเป็นสัดส่วนถึงประมาณร้อยละ 8
  ของปริมาณเบี้ยประกันภัยเบ็ดเตล็ดทั้งหมด

  ปัจจัยภายใน

  1. บริษัทฯ
  มีภาระงบประมาณการลงทุนจำนวนมากในการอบรมและว่าจ้างบุคลากรที่มีความเชี่ยวชาญ
  และการปรับปรุงระบบงานต่าง ๆ เช่น ระบบบัญชี ระบบเทคโนโลยีสารสนเทศ และ
  ระบบฐานข้อมูล เพื่อให้รองรับกับมาตรฐานการทำงาน และกฏระเบียบที่มีเพิ่มขึ้นเรื่อย ๆ
  ทั้งที่กำหนด โดยหน่วยงานกำกับดูแล และกำหนดโดยคู่ค้าที่เกี่ยวข้อง เช่น
  บริษัทผู้ให้บริการเครือข่ายบัตรเครดิต

  2. นโยบายการดำเนินงานของบริษัทฯ ในปี 2563
  ที่มุ่งเน้นการเพิ่มอัตราผลกำไรจากการรับประกันภัย (Underwriting Profit)
  โดยการปรับเพิ่มเบี้ยประกันภัยหรือหยุดการรับประกันภัยในพอร์ตงานที่มีความเสี่ยงสูง
  ตลอดจนความเข้มงวดในการพิจารณาให้ผลตอบแทนแก่คู่ค้า อาจส่งผลต่ออัตรา
  การเติบโตของเบี้ยประกันภัยรับโดยตรง

  3. นโยบายการจัดสรรประกันภัยต่อเฉพาะราย (Facultative Reinsurance) มากขึ้น
  สำหรับ งานประกันภัยที่คาดว่าจะมีความเสี่ยงสูง ซึ่งจะส่งผลให้ปริมาณเบี้ยประกันภัยรับสุทธิ
  (Net Written Premium) ลดลง โดยเฉพาะงานประกันภัยเบ็ดเตล็ด